钦定古今图书集成/明伦汇编/家范典/第011卷 > 孝经 > 《丧亲章第十八》
## 钦定古今图书集成/明伦汇编/家范典/第011卷 > 孝经 > 《丧亲章第十八》

子曰：“孝子之丧亲也，哭不偯，礼无容，言不文，服美不
安，闻乐不乐，食旨不甘，此哀戚之情也。三日而食，教
民无以死伤生，毁不灭性，此圣人之政也。丧不过三
年，示民有终也。为之棺椁，衣衾而举之，陈其簠簋而
哀戚之；擗踊哭泣，哀以送之；卜其宅兆而安措之。为
之宗庙，以鬼享之；春秋祭祀，以时思之。生事爱敬，死
事哀戚，生民之本尽矣，死生之义备矣，孝子之事亲
终矣。